- ప్రభుత్వ విమాన సంస్థ ఎయిరిండియావాటా విక్రయానికి క్యాబినెట్‌ 'సై'!
- ఆర్థిక మంత్రి నేతృత్వంలో ప్రత్యేక కమిటీ
న్యూఢిల్లీ: ఊహించినట్టుగానే ప్రభుత్వరంగ విమానయాన సంస్థ ఎయిరిండియాలో వాటా విక్రయానికి మోడీ సర్కారు తెర లేపింది. బుధవారం జరిగిన కేంద్రమంత్రి వర్గ సమావేశంలో క్యాబినెట్‌ ఎయిరిండియాలో వాటా అమ్మకానికి సూత్రప్రాయంగా అంగీకారం తెలిపింది. దీంతో దేశీయ విమానయాన రంగంలో 'మహారాజా'గా వెలుగొందిన ఎయిరిండియాకు మంగళం పాడే విషయం అధికారికంగా సుస్పష్టమైంది. మంత్రివర్గ భేటీ అనంతరం కేంద్ర ఆర్థికమంత్రి అరుణ్‌ జైట్లీ ఢిల్లీలో మాట్లాడుతూ విమానయాన శాఖ, నిటి అయోగ్‌ల సిఫారసుల మేరకు ఎయిరిండియాలో పెట్టుబడులను ఉపసంహరి ంచుకునేందుకు కేంద్ర క్యాబినెట్‌ సూత్రప్రాయంగా ఆమోదం తెలిపిందని ప్రకటించారు. ప్రైవేటు వ్యక్తులు ఎయిర్‌ ఇండియా సంస్థలో చేరడం వల్ల సంస్థ మరింత నాణ్యంగా, వేగంగా పనిచేయగలదని తాము ఆశిస్తున్నట్టు కేంద్ర మంత్రి జైట్లీ వివరించారు. ఎయిరిండియాలో వాటా విక్రయానికి సంబంధించి ఆర్థిక మంత్రి నేతత్వంలో ఒక కమిటీ ఏర్పాటుకు చేయాలన్న విమానయానశాఖ శాఖ ప్రతిపాదనను కూడా క్యాబినెట్‌ సమ్మతించిందని తెలిపారు. వాటాల అమ్మకం, అప్పులు, ఆస్తులు తదితర అంశాలను ఈ బందం పరిశీలిస్తుందని.. ఆ తరువాతే ఎంత మొత్తంలో వాటా విక్రయించాలనే విష యమై నిర్ణయం తీసుకుంటుందని చెప్పారు. ఇందులో సభ్యులను త్వరలోనే ఎంపిక చేయనున్నట్టుగా తెలిపారు. అయితే వాటా విక్రయం ప్రక్రియ కోసం ఎర్పాటు చేయనున్న కమిటీకి ఎలాంటి కాల వ్యవధిని నిర్ధేశించలేదని జైట్లీ తెలిపారు.
మరో అవకాశం కల్పించండి: ఉద్యోగ సంఘాలు
ఎయిరిండియాను ప్రయివేటుపరం చేసే యోచన విషయాన్ని పునరాలోచించాలని ఆ సంస్థ ఉద్యోగ సంఘాలు బుధవారం నిటి అయోగ్‌ చైర్మెన్‌ అరవింద్‌ పనగరియాను కలిసి విజ్ఞప్తి చేశారు. ఇందుకు గాను సంస్థకు భారంగా మారిన దాదాపు రూ.30,000 కోట్ల రుణాన్ని మాఫీ చేసి ఎయిరిండియా తిరిగి పట్టాలెక్కేందుకు మరో అవకాశం కల్పించాలని వారు కోరారు. ప్రభుత్వం తీసుకున్న అనాలోచిత నిర్ణయాల వల్లే సంస్థకు ఈ దురవస్థ కలిగిందని వారు ఆరోపించారు. ప్రయివేటీకరణ పేరుతో సర్కారు లాభదాయకమైన విమానయాన రూట్లను ప్రయివేటుకు అప్పగించడం సబబు కాదని వారు ఆవేదన వ్యక్తం చేశారు. ప్రభుత్వ ప్రయివేటీకరణ నిర్ణయం తీసుకొనే ముందు 25000 మంది ఉద్యోగుల ప్రయోజనాలను కూడా దృష్టిలో ఉంచుకోవాలని వారు కోరారు.
మీ స్నేహితులకు రికమెండ్ చెయ్యండి